Foto's: Sanral en Kaapstad gekap oor Lwandle-uitsettings | Maroela Media
Foto: Murray Williams @mwdeadline, Cape Argus, Independent Newspapers
"Minister Dipuo Peters het onderneem om die Suid-Afrikaanse Nasionale Padagentskap (Sanral) opdrag te gee om die Wes-Kaapse hooggeregshof se uitsettingsbevel terug te trek totdat 'n kort- en langtermyn oplossing gevind is," het Tiyani Ponto-Rikhotso, die minister se woordvoerder, in 'n verklaring gesê. Sanral is die eienaar van die stuk grond waarop die Lwandle-informele nedersetting geleë is. "Die families wat hierdeur geraak is, sal toegelaat word om terug te keer na die grond van waar hulle uitgesit is, hangende die uitkoms van gesprekke om 'n langtermyn oplossing vir dié uitdaging te vind."
Ponto-Rikhotso het gesê die departement van menslike nedersettings en die departement van vervoer sal in gesprek tree met die provinsiale regering en die stad Kaapstad om 'n oplossing te vind vir die mense wat deur die uitsetting geraak word.
Intussen het Lindiwe Sisulu, die minister van menslike nedersettings, Woensdag teen die stad Kaapstad en Sanral uitgevaar en gesê hulle kon die uitsettings beter hanteer het. "Wat ons in die media sien, die inligting wat ons van die gemeenskap ontvang, verslae van Sanral en verklarings van die stadsraad los ons met verskeie onbeantwoorde vrae," het Sisulu in 'n verklaring gesê. "Dit is onaanvaarbaar dat 'n hele gemeenskap nou uitgesit word, in die middel van 'n baie koue winter en reën in die Wes-Kaap, en boonop terwyl kinders eksamen skryf."
Sisulu het gesê 'n ondersoek sal van stapel gestuur word om alle prosesse en prosedures na te gaan wat deur die betrokke partye gevolg is voordat die hooggeregshof die uitsettingsbevel goedgekeur het.
Sisulu sal na verwagting Woensdag die gebied besoek en kyk hoe die regering die gesinne wat beïnvloed is, kan help.
Maroela Media het vroeër berig dat betogers Dinsdag petrolbomme in die gebied gegooi het.
"Die betogers het petrolbomme gegooi en bande aan die brand gesteek," het lt.kol. André Traut, woordvoerder van die polisie, Dinsdag gesê. Die situasie was gespanne, maar die polisie het wet en wet en orde behou. Die polisie het toesig gehou oor 'n uitsettingsbevel deur die balju.
Die geweld het Maandag begin nadat die Wes-Kaapse hooggeregshof vroeër vanjaar 'n uitsettingsbevel aan Sanral toegeken het.
Die foto's is met vriendelike vergunning van Murray Williams (@mwdeadline), Cape Argus, Independent Newspapers: